CELEX: 32021D0812
Language: sk
Date: 2021-05-10 00:00:00
Title: Rozhodnutie Rady (EÚ) 2021/812 z 10. mája 2021 o pozícii, ktorá sa má v mene Európskej únie zaujať vo Výbore pre pridruženie v zložení pre otázky obchodu a v Rade pre pridruženie zriadených Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o kladné stanovisko ku komplexnému plánu pre vykonávanie právnych predpisov týkajúcich sa verejného obstarávania schválenému vládou Gruzínska a uznanie dokončenia fázy 1 uvedenej v prílohe XVI-B k uvedenej dohode o pridružení

21.5.2021   
               
               
                  SK
               
               
                  Úradný vestník Európskej únie
               
               
                  L 180/147
               
            
         ROZHODNUTIE RADY (EÚ) 2021/812
         z 10. mája 2021
         o pozícii, ktorá sa má v mene Európskej únie zaujať vo Výbore pre pridruženie v zložení pre otázky obchodu a v Rade pre pridruženie zriadených Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o kladné stanovisko ku komplexnému plánu pre vykonávanie právnych predpisov týkajúcich sa verejného obstarávania schválenému vládou Gruzínska a uznanie dokončenia fázy 1 uvedenej v prílohe XVI-B k uvedenej dohode o pridružení
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (1) (ďalej len „dohoda“) bola uzavretá Úniou rozhodnutím Rady (EÚ) 2016/838 (2) a nadobudla platnosť 1. júla 2016.
                  
               
                     (2)
                  
                  
                     V článku 145 ods. 1 dohody sa stanovuje, že Gruzínsko predloží Výboru pre pridruženie v zložení pre otázky obchodu komplexný plán vykonávania právnych predpisov v oblasti verejného obstarávania v Gruzínsku s časovými harmonogramami a cieľmi, súčasťou ktorého majú byť všetky reformy v rámci aproximácie právnych predpisov s acquis Únie.
                  
               
                     (3)
                  
                  
                     Podľa článku 145 ods. 2 na to, aby sa z komplexného plánu stal referenčný dokument na účely vykonávania legislatívnej aproximácie právnych predpisov Gruzínska v oblasti verejného obstarávania s acquis Únie v oblasti verejného obstarávania, je potrebné kladné stanovisko Výboru pre pridruženie v zložení pre otázky obchodu.
                  
               
                     (4)
                  
                  
                     V súlade s článkom 146 ods. 2 dohody sa aproximácia s acquis Únie uskutoční v postupných fázach, ako sa stanovuje v harmonograme nachádzajúcom sa v prílohe XVI-B k dohode. Vykonávanie každej fázy vyhodnotí Výbor pre pridruženie v zložení pre otázky obchodu v zmysle článku 408 ods. 4 dohody, pričom na základe pozitívneho výsledku tohto vyhodnotenia sa vykonávanie spojí s recipročným poskytnutím prístupu na trh v zmysle prílohy XVI-B k dohode.
                  
               
                     (5)
                  
                  
                     Výbor pre pridruženie v zložení pre otázky obchodu má v súlade s článkom 11 ods. 2 svojho rokovacieho poriadku stanoveného v prílohe II k rozhodnutiu Rady pre pridruženie Gruzínska k EÚ č. 1/2014 (3) prijať rozhodnutie, ktorým vydá stanovisko ku komplexnému plánu schválenému vládou Gruzínska a posúdi doterajší proces aproximácie gruzínskych právnych predpisov s acquis Únie po dokončení fázy 1 stanovenej v prílohe XVI-B k dohode. Uvedený plán schválila vláda Gruzínska v nariadení vlády Gruzínska č. 536 z 31. marca 2016„týkajúcom sa plánovaných zmien v oblasti verejného obstarávania, ktoré sa predpokladajú v súlade so záväzkami medzi Gruzínskom a EÚ v rámci rozsahu pôsobnosti Dohody o prehĺbenej a komplexnej zóne voľného obchodu (DCFTA)“ v zmenenom znení podľa nariadení vlády Gruzínska č. 154 z 22. januára 2018 a č. 974 z 12. júna 2020.
                  
               
                     (6)
                  
                  
                     Po uznaní dokončenia fázy 1, ako sa stanovuje v prílohe XVI-B k dohode, má Rada pre pridruženie v súlade s článkom 11 ods. 2 svojho rokovacieho poriadku stanoveného v prílohe I k rozhodnutiu Rady pre pridruženie Gruzínska k EÚ č. 1/2014 prijať rozhodnutie o poskytnutí recipročného prístupu na trh pre dodávky pre ústredné orgány štátnej správy, a to v súlade s prílohou XVI-B k dohode.
                  
               
                     (7)
                  
                  
                     Je vhodné stanoviť pozíciu, ktorá sa má v mene Únie zaujať vo Výbore pre pridruženie v zložení pre otázky obchodu a v Rade pre pridruženie, keďže pripravované rozhodnutia budú pre Úniu záväzné,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať vo Výbore pre pridruženie v zložení pre otázky obchodu, pokiaľ ide o komplexný plán schválený vládou Gruzínska a dokončenie fázy 1 stanovenej v prílohe XVI-B k dohode, je založená na návrhu rozhodnutia Výboru pre pridruženie v zložení pre otázky obchodu (4).
         
         
            Článok 2
            Pozícia, ktorá sa má v mene Únie zaujať v Rade pre pridruženie, pokiaľ ide o poskytnutie recipročného prístupu na trh v súlade s prílohou XVI-B k, je založená na návrhu rozhodnutia Rady pre pridruženie (4).
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 10. mája 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 261, 30.8.2014, s. 4.
         
            (2)  Rozhodnutie Rady (EÚ) 2016/838 z 23. mája 2016 o uzavretí v mene Európskej únie Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (Ú. v. EÚ L 141, 28.5.2016, s. 26).
         
            (3)  Rozhodnutie Rady pre pridruženie medzi EÚ a Gruzínskom č. 1/2014 zo 17. novembra 2014, ktorým Rada prijíma svoj rokovací poriadok a rokovací poriadok Výboru pre pridruženie a podvýborov [2015/2261] (Ú. v. EÚ L 321, 5.12.2015, s. 60).
         
            (4)  Pozrite dokument ST 7791/21 na http://register.consilium.europa.eu.